A Bizottság határozata

(2004. január 20.)

a 2000/29/EK tanácsi irányelvben megállapított növény-egészségügyi bizonyítvánnyal kapcsolatos követelményektől a Kanadából származó hőkezelt tűlevelű fákkal kapcsolatos eltérések megállapításának a tagállamok számára történő engedélyezéséről

(az értesítés a C(2004) 65. számú dokumentummal történt)

(2004/95/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2003/116/EK bizottsági irányelvvel [1] módosított, a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [2], és különösen annak 15. cikke (1) bekezdésének második francia bekezdésére,

mivel:

(1) A 2000/29/EK irányelv védekezési intézkedéseket ír elő olyan szervezeteknek harmadik országokból a Közösségbe történő behurcolásával kapcsolatosan, amelyek károsak a növényekre vagy a növényi termékekre.

(2) A 2000/29/EK irányelv szerint a Kanadából származó tűlevelűek (Coniferales) fáját – bizonyos kivételekkel – csak az azon irányelvben előírt hatósági növény-egészségügyi bizonyítvánnyal lehet behozni a Közösség területére.

(3) A 2000/29/EK irányelv a fenti szabálytól eltérést engedélyez, amennyiben megállapítják, hogy alternatív dokumentáció vagy jelölés révén egyenértékű biztosítékok állnak rendelkezésre.

(4) Kanadából származó tűlevelűek fáját jelenleg is behozzák a Közösség területére. Növény-egészségügyi bizonyítványokat azonban általában nem állítanak ki a szóban forgó országban.

(5) A Bizottság a Kanada által nyújtott és a 2002 szeptemberében Kanadába látogató küldöttség által gyűjtött információk alapján megállapította, hogy a Kanadai Élelmiszer-felügyeleti Hatóság (Canadian Food Inspection Agency, CFIA) Hőkezelt Fatermékek Kanadai Tanúsítási Programja (Canadian Heat-Treated Wood Products Certification Program, CHTWPCP) néven hatósági programot hozott létre. A CHTWPCP-ben szerepel egy jóváhagyási és ellenőrzési azonosító rendszer a közösségbe történő kivitelre szánt hőkezelt fatermékek részére.

(6) A Bizottság megállapította, hogy a CHTWPCP kellőképpen biztosítani tudja a fa olyan időtartamú hőkezelését, amely elégséges a Bursaphelenchus xylophilus (Steiner et Buhrer) Nickle et al. károsító szervezet és kórokozó-átvivői hő általi elpusztításához, és így megóv annak kockázatától, hogy a Közösségben károsító szervezetek terjedjenek el.

(7) A Bizottság azt is megállapította, hogy valamennyi darab fának rendelkeznie kell egy egyedi, a CFIA által elismert "mesterségesen szárított – hőkezelt" (KD-HT, azaz "Kiln-dried – heat-treated") tanúsítási jellel, amely tartalmazza azon létesítmény nyilvántartási számát, amelyet a CFIA hőkezelt fa előállítására, kezelésére vagy kivitelére nyilvántartásba vett és jóváhagyott, összhangban a CHTWPCP előírásaival.

(8) A tagállamoknak ezért engedélyezni kell, hogy eltérést állapítsanak meg, amely lehetővé teszi a Közösségbe olyan fa behozatalát, amely egyedi KD-HT tanúsítási jelet visel, a növény-egészségügyi bizonyítvány alternatívájaként.

(9) A Bizottságnak fel kell kérnie Kanadát, hogy bocsásson rendelkezésre minden olyan technikai információt, amely szükséges a CHTWPCP működésének megítéléséhez. Továbbá a tagállamoknak folyamatosan értékelniük kell a KD-HT tanúsítási jelek használatát.

(10) Az azonosítási rendszer engedélye 2005. július 1-jén jár le.

(11) Az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 2000/29/EK irányelv 13. cikke (1) bekezdésének ii. pontjától eltérve, a tagállamok számára engedélyezett, hogy eltérést állapítsanak meg, amely lehetővé teszi a Közösségbe a Kanadából származó, a 4407 10 91, a 4407 10 93 és a 4407 10 98 KN-kód alatt felsorolt, tűlevelűekből (Coniferales) nyert fa behozatalát, a 2658/87/EGK tanácsi rendelet [3] I. melléklete második részének IX. szakaszában meghatározottak szerint, az e határozat mellékletében meghatározott feltételeknek megfelelően.

2. cikk

A tagállamok tájékozatják a Bizottságot és a többi tagállamot, ha éltek az 1. cikkben biztosított engedéllyel. Az importáló tagállamok 2005. március 15-ig tájékoztatják a Bizottságot és a többi tagállamot az e határozat alapján importált szállítmányok számáról, és részletes jelentést küldenek nekik a 2000/29/EK irányelv 13a. cikke (1) bekezdésének b) pontja szerinti hatósági ellenőrzésekről.

3. cikk

(1) A tagállamok értesítik a Bizottságot és a többi tagállamot valamennyi olyan szállítmányról, amelyet e határozat alapján hoztak be a területükre, és amely nem felel meg az e határozat mellékletében megállapított feltételeknek.

(2) Az 1. cikkben biztosított engedélyt 2005. július 1. előtt vissza kell vonni, ha:

a) az e határozat mellékletében megállapított feltételek elégtelennek bizonyulnak ahhoz, hogy megakadályozzák a növényekre vagy növényi termékekre káros szervezeteknek a Közösségbe való behurcolását;

b) bizonyos tényezők alapján megállapítható, hogy a CHTWPCP nem működik megfelelően Kanadában.

4. cikk

Az 1. cikkben biztosított engedélyt 2004. február 1-jétől kell alkalmazni. Ez az engedély 2005. július 1-jéig érvényes.

5. cikk

Ennek a határozatnak a tagállamok a címzettjei.

Kelt Brüsszelben, 2004. január 20-án.

a Bizottság részéről

David Byrne

a Bizottság tagja

[1] HL L 321., 2003.12.6., 36. o.

[2] HL L 169., 2000.7.10., 1. o.

[3] HL L 256., 1987.9.7., 1. o. A legutóbb a 2344/2003/EK bizottsági rendelettel (HL L 346., 2003.12.31., 1. o.) módosított rendelet.

--------------------------------------------------

MELLÉKLET

I. RÉSZ

Az e határozat 1. cikkében előírt feltételek, amelyek szerint a tagállamok számára engedélyezett olyan eltérés megállapítása, amely lehetővé teszi a Közösségbe Kanadából származó, a 4407 10 91, a 4407 10 93 és a 4407 10 98 KN-kód alatt felsorolt, tűlevelűekből (Coniferales) nyert fa behozatalát, a 2658/87/EGK tanácsi rendelet I. melléklete második részének IX. szakaszában meghatározottak szerint, a következők:

1. A fát olyan létesítményben állították elő, amelyet a Kanadai Élelmiszer-felügyeleti Hatóság (CFIA) nyilvántartásba vett és jóváhagyott a Hőkezelt Fatermékek Kanadai Tanúsítási Programjában (CHTWPCP) való részvételhez.

A fent említett programban való részvétel tekintetében nyilvántartásba vett és jóváhagyott létesítmények jegyzékét a Bizottság rendelkezésére kell bocsátani, továbbá el kell helyezni a CFIA hivatalos honlapján (www.inspection.gc.ca), és rendszeresen frissíteni kell.

2. A fának át kellett esnie olyan hőkezelésen, amelynek időtartama elégséges ahhoz, hogy 30 percen át legalább 56 °C-os maghőmérsékletet biztosítson a fának, olyan szárítókemencében, amelyet e célra tesztelt és jóváhagyott egy, a CFIA által a CHTWPCP-ben való részvétel tekintetében tanúsított és jóváhagyott tanúsító szerv (a továbbiakban: tanúsító szerv).

Minden egyes tétel hőkezelésének időtartamát és hőmérsékletét meg kell mérni kalibrált műszerrel, amelyet szintén tesztelnie kell a tanúsító szervnek, és jóvá kell hagynia.

3. Amennyiben a 2. pontban említett feltételek teljesülnek, az egyedi tanúsítási jelet, amely tartalmazza a KD-HT (kiln-dried heat-treated) (a továbbiakban: tanúsítási jel) betűket és létesítmény – amelyet a CFIA hőkezelt fának a CHTWPCP előírásainak megfelelő előállítása, kezelése és kivitele tekintetében nyilvántartásba vett és jóváhagyott – nyilvántartási számát, minden darab fán fel kell tüntetni, legalább az egyik nagy felületű oldalon, olyan módon, hogy tisztán látható legyen a kötegben lévő deszkalap külső felületén. A tanúsítási jelet – amelynek tartósnak és olvashatónak kell lennie – a CFIA-nak jóvá kell hagynia, és meg kell felelnie a II. részben szereplő mintának.

Amikor a fa kötegeit csomagolva szállítják, és így nem látszik a tanúsítási jel, a tanúsítási jelet a csomagoláson is fel kell tüntetni. A tanúsítási jelet valamennyi fakötegen fel kell tüntetni, a köteg egyik hosszanti oldalának jobb felső negyedében, és meg kell felelnie a II. részben szereplő mintának.

4. A tanúsítási szervnek ellenőrzési rendszert kell felállítania, amely biztosítja az e mellékletben megállapított feltételek teljesülését. A fenti ellenőrzési rendszer CFIA általi megvalósítására vonatkozó információkat a Bizottság rendelkezésére kell bocsátani.

5. A 4. pontban említett ellenőrzési rendszernek elő kell írnia, hogy a CFIA-ellenőröknek ellenőrzést kell végezniük az 1. pontban említett létesítményekben, alkalmanként pedig szállítás előtti ellenőrzéseket is, amelyek célja főként a 3. és a 6. pont betartásának ellenőrzése. A fenti ellenőrzési rendszer CFIA általi megvalósítására vonatkozó információkat a Bizottság rendelkezésére kell bocsátani.

6. A CHTWPCP alá tartozó és a Közösségbe szánt fát a Közösségbe való belépésnél a közösségi vámhatóságoknak a vámalakiságoknak való megfelelés céljából felmutatandó kereskedelmi dokumentációnak kell kísérnie, amelyet az alábbi nyilatkozattal kell ellátni:

"Az e szállítmányban lévő fa megfelel a kanadai CHTWPCP program követelményeinek és a 2004/95/EK határozat feltételeinek."

A kereskedelmi dokumentációban említett ezen információt az importőrnek a Közösségben való belépésnél a 2000/29/EK irányelv 2. cikke (1) bekezdésének g) pontjában említett illetékes hivatalos szervek rendelkezésére kell bocsátania.

A fent említett nyilatkozatot csak a szállító vagy a CFIA által erre felhatalmazott személy teheti. A felhatalmazott szállítók vagy egyéb személyek jegyzékét a Bizottság rendelkezésére kell bocsátani, valamint el kell helyezni a CFIA hivatalos honlapján, és ott rendszeresen frissíteni kell.

II. RÉSZ

Tanúsítási jelek mintái

1. Valamennyi darab hőkezelt fán alkalmazandó tanúsítási jel:

+++++ TIFF +++++

2. A kötegen vagy a csomagolópapíron alkalmazandó tanúsítási jel:

+++++ TIFF +++++

--------------------------------------------------